### NN 16/2017 (22.2.2017.), Odluka Agencije za elektroničke medije, klasa: 612-12/09-02/0027, urbroj: 567-06-17-12 od 15. veljače 2017.

Agencija za elektroničke medije

391

Vijeće za elektroničke medije u sastavu Mirjana Rakić, predsjednica Vijeća, Damir Hajduk, zamjenik predsjednice Vijeća te Suzana Kunac, Vesna Roller, Gordana Simonović i Robert Tomljenović, kao članovi Vijeća, u postupku nadzora nad radom nakladnika – DTR d.o.o. u stečaju, Buzet, na temelju članka 76. stavka 2. točke 3. Zakona o elektroničkim medijima (»Narodne novine« broj 153/09., 84/11., 94/13. i 136/13.) na 6-17 sjednici održanoj 15. veljače 2017., donijelo je

ODLUKU

I. Prestaje koncesija za obavljanje djelatnosti pružanja medijske usluge radija na području grada Buzeta (L-BZ) dodijeljena nakladniku radija – trgovačkom društvu DTR d.o.o., Buzet, Naselje Verona 30, OIB: 56509401357.

II. Ugovor Br. R-014/09 od 1. srpnja 2009. o koncesiji za obavljanje djelatnosti pružanja medijske usluge radija na području grada Buzeta (L-BZ) te Ugovor o izmjenama i dopunama ugovora o koncesiji za obavljanje djelatnosti pružanja medijske usluge radija na području grada Buzeta (L-BZ) Br. R-014/09 od 23. rujna 2013. prestaju važiti danom konačnosti odluke o prestanku koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima (dalje: ZEM), Vijeće za elektroničke medije (dalje: Vijeće) na 16-09 sjednici održanoj 23. travnja 2009., a na temelju provedenog Javnog natječaja broj 01/09 za davanje koncesija za obavljanje djelatnosti pružanja medijske usluge radija i/ili televizije (»Narodne novine«, broj 21/09) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge radija na području grada Buzeta (L-BZ) trgovačkom društvu DTR d.o.o. Buzet. Koncesija je dana na rok od 10 godina.

Po donošenju odluke trgovačko društvo DTR d.o.o. Buzet obavilo je tehnički pregled te su sukladno odredbama Zakona o elektroničkim medijima, Agencija za elektroničke medije, Hrvatska regulatorna agencija za mrežne djelatnosti (HAKOM) te DTR d.o.o. Buzet sklopili Ugovor o koncesiji za obavljanje djelatnosti radija na području grada Buzeta (L-BZ).

Odredbom članka 76. stavkom 2. točkom 3. propisano je kako koncesija prestaje prestankom pravne osobe pružatelja medijskih usluga ili prestankom obrta.

Uvidom u javno dostupne podatke iz sudskog registra za subjekt DTR d.o.o. u stečaju iz Buzeta, OIB: 56509401357 utvrđeno je kako je 24. siječnja 2017. objavljeno kako Trgovački sud u Pazinu objavljuje upis brisanje društva, u Sudski registar proveden kod ovoga suda po rješenju pod poslovnim brojem Tt-17/379-2 od 23. siječnja 2017. godine, redni broj upisa 9, za subjekt upisa s matičnim brojem (MBS): 040109882, osobnim identifikacijskim brojem (OIB): 56509401357, pod tvrtkom/nazivom: DTR d.o.o. za TV i radio difuziju u stečaju, sa sjedištem u: Buzet (Grad Buzet), Naselje Verona 30.

Kako je na neosporan način utvrđeno da je pravna osoba pružatelja medijske usluge radija, nakladnika DTR d.o.o. iz Buzeta prestala postojati, to je Vijeće donijelo odluku o prestanku koncesije.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim upravnim sudom u roku od 30 dana od dana primitka odluke. Tužba se predaje ili šalje neposredno nadležnom upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/09-02/0027

Urbroj: 567-06-17-12

Zagreb, 15. veljače 2017.

Agencija za elektroničke medije
Vijeće za elektroničke medije
Mirjana Rakić, v. r.